Pablo Casado agafa l’artilleria pesant per fulminar el català de les escoles i l’administració pública. El líder del PP ha avançat aquest dijous a Barcelona els detalls d’una llei de llengües que vol arraconar tots els idiomes que no siguin el castellà.

Per exemple, vol marcar que tots els documents que facin els ajuntaments o governs autonòmics siguin obligatòriament en castellà. És més, diu que si no estan en castellà, els ciutadans no tenen l’obligació de complir-los.

Vol eliminar l’obligatorietat de saber-ne per als treballadors públics

Per deixar fora el català Casado aposta perquè els treballadors públics no hagin de saber la llengua pròpia del territori on treballin. Ho feia amb aquesta comparació:

No és just que una persona de Granada no pugui concórrer a una plaça pública a Tarragona i una persona de Tarragona sí que ho pugui fer a Granada. Per tant, en ocupació pública, el que direm en aquesta llei és que totes les places d’ocupació pública s’han de fer en castellà i una altra llengua cooficial podrà ser un mèrit, però mai un requisit excloent

Per tant, el PP vol que els mestres deixin de saber català per fer classe a Catalunya, o gallec per fer-ne a Galícia, per exemple. De fet, els populars pretenen que la llengua vehicular a tota escola sigui el castellà. El PP també reclamarà que els cartells i els senyals de trànsit siguin en castellà i, si es vol, que s’hi afegeixin altres idiomes de manera secundària.

“L’estat espanyol respecta les llengües”

En l’anunci que ha fet aquest dijous a Barcelona, Casado ha assegurat que, malgrat tot això, l’estat espanyol respecta molt la resta de llengües, amb aquests exemples:

El Regne d’Espanya ha apostat per aquestes llengües cooficials. Per exemple l’Institut Cervantes ja fa classes de gallec, de català i d’euskera. Per exemple, al BOE, que es tradueix a aquestes llengües cooficials. O sense anar més lluny, en l’entrega de documents oficials, siguin passaports, llibres de família o fins i tot el DNI

La Generalitat adverteix el PP que si acaba aplicant una llei així estarà incomplint la Constitució espanyola que tant defensa. El Govern avisa el PP i Ciutadans que no segregarà mai els alumnes per motius de llengua, com tampoc per qüestions de gènere o de classe social.